Is-'Siġill ta’ Eċċellenza' huwa tikketta ta’ kwalità, mogħtija lil proposti ta’ proġetti ppreżentati għal finanzjament taħt Orizzont 2020 X’inhu 'Siġill ta’ Eċċellenza'? Is-'Siġill ta’ Eċċellenza' huwa tikketta ta’ kwalità, mogħtija lil proposti ta’ proġetti ppreżentati għal finanzjament taħt Orizzont 2020 il-Programm Qafas tal-UE għar-Riċerka u l-Innovazzjoni. Dan jingħata lil dawk il-proġetti li rnexxielhom jgħaddu l-kriterji stretti kollha tal-għażla u tal-għoti fl-evalwazzjoni ta’ Orizzont 2020, iżda li ma setgħux jiġu ffinanzjati taħt is-Sejħa tal-Baġit disponibbli. Is-'Siġill' jidentifika proposti ta’ proġetti promettenti li jimmeritaw finanzjament minn sorsi alternattivi (pubbliċi jew privati), jiġifieri nazzjonali, reġjonali, Ewropej jew internazzjonali. Għala 'Siġill ta’ Eċċellenza'? Fi żmien ta’ riżorsi skarsi, l-impatt fuq il-kompetittività u t-tkabbir tal-investimenti tagħna fir-Riċerka u l-Innovazzjoni jeħtieġ li jiġu massimizzati: il-ħolqien ta’ sinerġiji bejn Orizzont 2020 u sorsi oħra ta’ finanzjament bħal, iżda mhux esklussivament, il-Fondi Ewropej Strutturali u ta’ Investiment (ESIF) huw mezz biex jinkiseb dan. Din kien ukoll mandat ċar mill-President Juncker lill-Kummissarji Moedas u Creţu. Min se jibbenefika mis-'Siġill ta’ Eċċellenza'? Kull sena, eluf ta’ organizzazzjonijiet Ewropej japplikaw għall-programm Orizzont 2020. Il-Kummissjoni Ewropea tmexxi waħda mill-aktar sistemi dinjija kompleti ta’ valutazzjoni, bl-użu ta’ bordijiet internazzjoni ta’ esperti indipendenti. L-evalwazzjoni tikkumpara l-proposti fuq tliet kriterji definiti (eċċellenza, impatt u kwalità u effiċjenza tal-implimentazzjoni) u tidentifika dawk il-proposti li mhumiex maturi biżżejjed biex jirċievu fondi (taħt il-limitu ta’ kwalità) u dawk li huma meqjusa li jistħoqqilhom finanzjament ('il fuq mil-limitu). Xi wħud biss mill-proposti li huma 'l fuq mil-limitu jirċievu finanzjament skont il-baġit disponibbli tal-Orizzont 2020. Iċ-ċertifikat tas-'Siġill ta’ Eċċellenza' se jingħata lil dawk l-applikanti li l-proposti tagħhom huma evalwati bħala ‘l fuq mil-limitu iżda li ma jirċivux finanzjament. Detentur taċ-ċertifikat jista’ mbagħad javviċina sorsi ta’ finanzjament alternattivi u jippreżenta ċertifikat bħala prova ta’ proposta ta’ proġett ta’ kwalità għoli. Madankollu, dan mhux se jiggarantixxi appoġġ għal dawn il-proposti. F’din il-fażi 'pilota' inizjali tal-azzjoni, dawk il-proposti biss li japplikaw għall-istrument tal-SME għandhom jiġu kkunsidrati, b’mod partikolari dawk il-proposti kollha ta' strumenti għall-SMEs proposti evalwati li huma 'l fuq mil-limitu tal-kwalità imma li mhux jirċievu finanzjament mill-programm Orizzont 2020. Aktar tard jista’ jiġi estiż biex ikopri oqsma oħra ta’ Orizzont 2020. Opportunità għal reġjuni/Stati Membri u l-partijiet interessati tagħhom Is-'Siġill ta’ Eċċellenza' joffri opportunità unika għar-reġjuni u l-Istati Membri biex jisfruttaw bis-sħiħ il-kwalità għolja fil-proċess ta’ evalwazzjoni ta’ Orizzont 2020: biex jiġu identifikati faċilment u possibbilment appoġġjati proposti ta' kwalità li ġejjin minn kumpaniji innovattivi promettenti, b’ambizzjoni li jikbru u jikkompetu fuq livell internazzjonali. Dan se jgħinhom biex jintrebaħ iż-żmien u l-flus; tiżdied il-prestazzjoni tagħhom fir-riċerka u l-innovazzjoni, u jkun hemm impatt lokali fir-reġjuni tagħhom. 'L-istrument tal-SMEs' Orizzont 2020 ġie magħżul għall-introduzzjoni ta’ 'Siġill ta’ Eċċellenza' minħabba r-rilevanza tiegħu għall-iżvilupp reġjonali u nazzjonali, u minħabba li l-proposti tal-proġett huma l-aktar azzjonijiet ta’ riċerka u innovazzjoni fuq skala żgħira, qrib is-suq, b’impatt ċar lokali peress li dawn huma mmexxija minn SME waħda. Ir-Reġjuni/Stati Membri interessati fil-finanzjament ta’ dawn it-tipi ta’ proposti jistgħu jużaw ir-riżorsi tal-ESIF (f’konformità ma’ strateġija ta’ speċjalizzazzjoni intelliġenti tagħhom, objettivi speċifiċi tal-programmi tagħhom u f’konformità mal-liġi nazzjonali u r-regoli rilevanti tal-UE, eż. dwar l-għajnuna mill-Istat) fl-għoti ta’ finanzjament mingħajr evalwazzjoni addizzjonali tal-kwalità ta’ proposta. Din il-possibbiltà ma hijiex limitata għall-ESIF, sorsi oħra ta’ finanzjament (pubbliċi jew privati) huma wkoll milqugħa. L-istrument tal-SME u s-'Siġill ta’ Eċċellenza' Is-Sejħiet għall-Proposti tal-'Istrument tal-SME' Orizzont 2020 huma miftuħin għal negozji żgħar u ta’ daqs medju fl-Istati Membri kollha tal-UE u pajjiżi assoċjati ma’ Orizzont 2020 u joffru appoġġ għal attivitajiet ta’ valutazzjoni tal-fattibbiltà (Fażi I) u attivitajiet ta' żvilupp u dimostrazzjoni (Fażi II). Bis-saħħa tas-'Siġill', proposti ta’ kwalità għolja minn SMEs innovattivi se jkollhom aktar opportunitajiet biex jiġu ffinanzjati. Il-ħin u l-isforz prezzjużi li l-SMEs investew fil-proposta u l-iżvilupp tal-idea għalhekk mhux se jiġu moħlija. Għadd ta’ Applikanti tal-SMEs għall-istrument tal-SMEs diġà qed jibbenefikaw minn tip ta' approċċ tas-'Siġill ta’ Eċċellenza' implimentat minn xi Stati Membri u reġjuni permezz ta’ finanzjament nazzjonali jew reġjonali tagħhom stess. Huma jirrikonoxxu l-validità tal-eżitu tal-evalwazzjoni ta’ Orizzont 2020 bħala bażi għall-għoti ta’ finanzjament alternattiv lil dawk l-SMEs fil-livell lokali. Anke pajjiżi assoċjati ma' Orizzont 2020 jistgħu jużaw il-fondi nazzjonali proprji tagħhom biex jappoġġjaw dawn it-tip ta’ proposti (l-ESIF ikopri biss Stati Membri tal-UE). Ħarsa ’l quddiem Fil-futur qrib, huwa previst li s-Siġill ta’ Eċċellenza jiġi applikat għal oqsma magħżula oħra ta' Orizzont 2020, pereżempju billi wieħed jibda mill- fellowships Marie Skłodowska-Curie, proġetti tal-Kunsill Ewropew għar-Riċerka (ERC) u partijiet tal-programm oħra prinċipalment b'benefiċjarju wieħed ta’ Orizzont 2020, skont ir-riżultat tal-proġett pilota u r-reazzjonijiet tal-Awtoritajiet ta’ Ġestjoni tal-ESIF u/jew korpi oħra ta’ finanzjament u l-benefiċjarji finali. Is-'Siġill ta’ Eċċellenza' kif se jkun implimentat? Huwa f’idejn l-SMEs li rċevew is-'Siġill ta’ Eċċellenza' biex javviċinaw korpi ta' finanzjament nazzjonali, reġjonali, pubbliċi jew privati u jitolbu għal finanzjament alternattiv. Ma hemm l-ebda obbligu għall-intrapriżi żgħar u ta’ daqs medju biex jagħmlu dan, u lanqas ma hemm trasferiment awtomatiku ta’ informazzjoni dwar l-applikazzjoni ta' Orizzont 2020 jew xi dritt awtomatiku li jirċievu finanzjament minn sorsi alternattivi. Dawk l-Istati Membri jew ir-reġjuni li jixtiequ jipprovdu lill-SMEs tagħhom b'tali sors alternattiv ta’ finanzjament, jeħtieġ li jistabbilixxu skemi ta’ finanzjament li jew huma speċifikament dedikati għal dawn it-tipi ta’ proposti jew jippermettu l-forniment ta’ finanzjament għat-tip ta’ proġetti tal-Istrument tal-SMEs bħala parti minn skemi ta’ għajnuna usa’, f’konformità mar-regoli nazzjonali u tal-UE. Huma ser iwettqu verifiki addizzjonali limitati tal-proposti b’mod partikolari relatati mal-lokalizzazzjoni tagħhom, konformità ma’ prijoritajiet ta’ speċjalizzazzjoni intelliġenti u regoli oħra nazzjonali/reġjonali. Aġġustamenti tal-istruttura finanzjarja tal-proġetti tista’ tkun meħtieġa. Għadd dejjem jikber ta’ Stati Membri u reġjuni diġà qegħdin jistudjaw l-aħjar għażliet għall-implimentazzjoni. Sabiex tippermetti l-iskambju ta’ għarfien, il-Kummissjoni Ewropea stabbiliet ‘Komunità ta’ Prattika’ biex jiġu esplorati l-aħjar modi biex jiġu implimentati skemi ta’ finanzjament b’appoġġ għal proġetti ta’ kwalità għolja b’'Siġill ta’ Eċċellenza' permezz tal-ESIF jew sorsi oħra. Il-'Komunità ta’ Prattika' hija riżervata għal awtoritajiet nazzjonali jew reġjonali li jkollhom poter ta’ finanzjament għal azzjonijiet ta’ riċerka u ta’ innovazzjoni. Hija miftuħa wkoll għal Aġenziji oħra ta’ Finanzjament għall-Innovazzjoni tal-SMEs (li jinkludu banek privati u investituri). L-organizzazzjonijiet interessati li jkunu parti mill- ‘Komunità ta’ Prattika’ madwar l-Ewropa, jistgħu jibagħtu espressjoni ta’ interess permezz ta’ e-mail lil: RTD-seal-of-excellence@ec.europa.eu Kif tista’ SME tkun taf jekk hemmx xi programmi tal-ESIF li jistgħu jipprovdu appoġġ għall-innovazzjoni tal-SMEs u lil min għandha tikkuntattja? Fi kważi t-territorju kollu tal-UE wieħed jew aktar mill-Fondi tal-ESI alloka baġit għall-innovazzjoni tal-SMEs, iżda l-kundizzjonijiet u l-volumi tal-baġit se jvarjaw skont it-tip ta’ reġjun, l-istrateġija ta’ speċjalizzazzjoni intelliġenti u objettivi speċifiċi. Il-kuntatti għall-Awtoritajiet ta’ Ġestjoni rilevanti li jistgħu jipprovdu dettalji dwar kundizzjonijiet ta’ finanzjament lokali u sejħiet futuri jistgħu jinstabu faċilment fuq il-websajt INFOREGIO (għall-Fond Ewropej għall-Iżvilupp Reġjonali - FEŻR) u fuq il-websajt tan-Netwerk Ewropew għall-Iżvilupp Rurali (għall-Fond Agrikolu Ewropew għall-Iżvilupp Rurali — FAEŻR). Informazzjoni dwar l-istrateġija ta’ speċjalizzazzjoni intelliġenti rilevanti għal pajjiż jew reġjun tista’ tinstab fuq il-websajt tal-PjattaformaS3. Il-websajt tas-siġill ta' eċċellenza se turi wkoll każijiet konkreti tal-iskemi ta’ finanzjament eżistenti. L-SMEs li rċevew finanzjament tal-FEŻR alternattiv minħabba s-Siġill ta’ Eċċellenza se jitqiesu fil-fażijiet ulterjuri tal-'Istrument tal-SMEs' b’kundizzjonijiet indaqs għal dawk l-SMEs li bbenefikaw direttament mill-appoġġ ta' Orizzont 2020? Kull SME tista' tapplika għall-Fażi 2 tal-Istrument tal-SMEs. L-aċċess għall-fażi 2 tal-finanzjament ma jiddependix fuq li tkun għaddejt b'suċċess mill-ewwel fażi u mill-ħidma ta’ fattibbiltà tagħha. Is-servizzi ta' appoġġ tal-fażi 3 se jiġu introdotti biss mill-[2016] għall-SMEs li jirċievu għotjiet tal-Istrument tal-SMEs tal-fażi 1 u 2. Il-Kummissjoni se taħdem ma’ reġjuni li jipparteċipaw fis-Siġill ta’ Eċċellenza biex tivvaluta d-domanda għal dawn is-servizzi ta’ appoġġ għall-SMEs li jibbenefikaw mis-siġill ta’ eċċellenza u kif dawn jistgħu jkunu disponibbli. Aktar tagħrif It-tikketta ta’ Eċċellenza Gwida dwar is-sinerġiji bejn id-diversi programmi tal-UE relatati mar-riċerka u l-innovazzjoni L-istrument tal-SMEs Orizzont 2020 Appoġġ tal-ESIF għar-riċerka u l-innovazzjoni Il-proġett pilota Skala għall-Eċċellenza IP/15/5801